#

 **- *И н к л у з и в н о о б р а з о в а њ е –***

**Стручно усавршавање наставника на подручју Бијељине, Градишке, Дервенте и Фоче**

Републички педагошки завод је, уз финансијску подршку УНИЦЕФ-а, реализовао пројекат: „*Инклузивно образовање - стручно усавршавање наставника на подручју Бијељине, Градишке, Дервенте и Фоче“.* Пројекат је реализовану периоду октобар 2015. - март 2016. године. Исти пројекат је реализован и у регији Бирач, у марту 2015. године.[[1]](#footnote-1)

Као што је наведено, Пројекат је био усмјерен на стручно усавршавање наставника у основним и средњим школама, с циљем подизања њихових компетенција за рад са ученицима са сметњама у развоју, што је подразумијевало:

* методичко-дидактичке компетенције које се односе на савремене приступе у планирању и реализацији наставе засноване на индивидуализираном приступу,
* опште педагошко-психолошке компетенције које се односе на промјене у самом циљу васпитања и образовања који је, прије свега, усмјерен на то да се сваки ученик у школи развија у складу са својим могућностима и да доживи успјех,
* компетенције које се односе на основна знања о дјеци с посебним потребама, њиховим карактеристикама, сметњама и ометеностима као и могућностима њиховог школовања, те
* компетенције које су усмјерене на имплементацију рјешења која предвиђају законска и подзаконска акта која регулишу питања васпитања и образовања дјеце и утичу на њих.

У складу с наведеним циљевима семинара, програми семинара су обухватали сљедеће теме:

1. Основне информације о провођењу инклузије
2. Циљ васпитања и образовања
3. Школовање дјеце с посебним потребама- законске процедуре и процедуре усмјеравања
4. Израда индивидуално прилагођених програма кроз приказ сучаја (дјеца са сензорним оштећењима, ЛМР-и и УМР-и).
5. Индивидуализација и диференцирано подучавање
6. ICD 10 и DSM класификација
7. Основне карактеристике дјеце са сметњама у развоју према Правилнику о процјени потреба и усмјеравању дјеце и омладине са сметњама у развоју (клиничка слика, етиологија, могућност школовања)
8. Первазивни развојни поремећаји - дјечији аутизам, Rett Syndrom, Asperger, други дезинтегративни поремећаји.... клиничка слика, етиологија, могућност школовања
9. Говорно-језички поремећаји код дјеце школске доби са освртом на дислексију и дисграфију

Програмом трећег дана семинара за учеснике из основне школе биле су предвиђене теме:

1. Вођење/управљање учионицом и наставним процесом, с посебним освртом на наставне планове и програме;
2. Тимски рад у школи и сарадња с породицом;
3. Опсервациони период - потреба и значај опсревације ученика са различитих аспеката (педагошког, психолошког, дефектолошког, едукативног),
4. Разговор о досадашњим искуствима (примјери из праксе учесника семинара) и примјена наученог на претходном семинару.

Програми семинара

  

За едукаторе смо ангажовали проф. др Славицу Голубовић, професора Едукацијско-рехабилитацијског факултета из Београда, мр Јелену Шипка, стручњака из области дефектологије и логопедије из Бањалуке, те др Нину Нинковић стручњака у области педагогије и психологије из Републичког педагошког завода.

**Учесници и реализација семнара**

За основне школе је планирана и реализована тродневна обука (два дана + један дан), а за средње школе једнодневна обука. Семинари су реализовани без отежавајућих, дистракторних или непредвиђених околности, а према сљедећем распореду[[2]](#footnote-2):

|  |  |
| --- | --- |
| **Локација** | **Датум реализације семинара** |
| основна школа | средња школа | 3. дан за ОШ |
| **Фоча** | 09. и 10. новембра | 11. новембра | 17. новембра |
| **Бијељина** | 18. и 19. новембра | 20. новембра | 30. новембра |
| **Дервента** | 25. и 26. новембра | 27. новембра | 07. децембра |
| **Градишка** | 15. и 16. децембра | 17. децембра | 23. децембра |

Поред школа из наведених општина/градова у обуке смо укључили и наставнике из школа територијално ближих локалних заједница, које иначе сарађују у оквиру истих стручних актива. Било актива наставника одређеног предмета, актива педагога, актива директора школа или регионалних подружница психолога. Тако су на подручју Бијељине у обуку били укључени просвјетни радници из средњих школа из Угљевика и Лопара; у Градишци, из Српца и Прњавора; на обуку у Дервенту су позване основне школе из Вукосавља и Брода, те средња школе из Модриче; док су у обуку у Фочи биле укључене основне и средње школе из Рудог, Калиновика, Чајнича, Вишеграда и Рогатице.

Школе укључене у пројекат

 

Број учесника семинара, на свакој од локација представљен је у сљедећој табели:

|  |  |  |
| --- | --- | --- |
| **Локација** | **основна школа** | **средња школа** |
| М | Ж | ∑ | број школа | М | Ж | ∑ | број школа |
| **Фоча** | 3 | 29 | 32 | 8 | 7 | 15 | 22 | 6 |
| **Бијељина** | 6 | 29 | 35 | 12 | 7 | 18 | 25 | 7 |
| **Дервента** | 3 | 27 | 30 | 7 | 5 | 12 | 17 | 5 |
| **Градишка** | 3 | 23 | 26 | 7 | 4 | 17 | 21 | 6 |
| ∑ | 15 | 108 | **123** | **34** | 23 | 62 | **85** | **24** |
| **Укупно** | **208 учесника из 58 школа** |

Реализација семинара се одвијала према предвиђеном програму, без одступања у садржају обуке и динамици рада. На свим локалитетима смо на крају дана, остали нешто дуже него је планирано, јер су учесници постављали питања, и развила би се врло конструктивна дискусија.

Учесници су показали велико интересовање и висок сензибилитет за садржаје семинара, неовисно о томе да ли се ради о учесницима из основне или средње школе.

**Резултати евалуације семинара**

Учесници семинара су, на скали од 1- незадовољавајуће до 5- одлично, оцијенили различите сегменте семинара.

|  |  |
| --- | --- |
| **Предмет оцјењивања** | **Средња оцјена** |
| **Фоча** | **Бијељина** | **Дервента** | **Градишка** | **укупно** |
| ОШ | СШ | ОШ | СШ | ОШ | СШ | ОШ | СШ | ОШ | СШ |
| садржај стручних тема  | 4.74 | 4,66 | 4,52 | 4,63 | 4,92 | 4,57 | 4,80 | 5,00 | **4,74** | **4,71** |
| корисност тема за личну праксу  | 4,64 | 4,33 | 4,52 | 4,36 | 4,86 | 4,92 | 4,68 | 5,00 | **4,67** | **4,65** |
| ефикасност презентације водитеља  | 4,93 | 4,80 | 4,73 | 4,72 | 5,00 | 4,94 | 4,88 | 5,00 | **4,85** | **4,86** |
| интеракција и комуникација на семинару | 4,93 | 4,66 | 4,52 | 4,59 | 4,74 | 4,88 | 4,64 | 4,89 | **4,70** | **4,75** |
| услови рада  | 4,64 | 4,04 | 4,23 | 4,50 | 4,78 | 4,69 | 4,60 | 4,77 | **4,56** | **4,50** |
| општи утисак о семинару  | 4,93 | 4,76 | 4,46 | 4,54 | 4,88 | 4,82 | 4,76 | 4,95 | **4,75** | **4,76** |
| **Средња оцјена семинара** | 4,80 | 4,54 | 4,52 | 4,55 | 4,85 | 4,81 | 4,73 | 4,94 | **4,72** | **4,71** |

Учесници су истакли да су научили много о законској регулативи и законским претпоставкама за школовање дјеце са потешкоћама у развоју, посебно процедури усмјеравања ученика. Веома корисним и значајним за будућу праксу, учесници семинара су процијенили информације и сазнања која су добили о врстама сметњи и ометености које се најчешће срећу код ученика, односно о каректеристикама и могућностима ученика с одрђеним сметњама у развоју, посебно о дјеци из аутистичног спектра. Сазнања која су стекли односе се и на израду прилагођених програма, те могућности које пружају индивидуализација и диференцијацја, као методичко-дидактичка основа наставе. Ова сазнања су оцијенили као веома корисна и значајна за даљи рад, јер ће им омогућити да превазићу потешкоће с којима су се суочавали при планирању и организацији рада и одређивању захтјева према ученицама.

Завршни коментари учесника семинара су углавном биле похвале, како за садржај семинара, тако и за начин рада. Неки од коментара учесника семинара:

* Семинар одличан. Било би добро да се овакви семинари одржавају по школама.
* Хвала вам ште сте нам помогли да разумијемо актуелну ситуацију у школама.
* Немам коментар осим да сам уживала ова три дана. Штета што семинар траје само толико.
* Овакве семинаре треба организовати барем једном годишње. Ријешили смо све дилеме које смо имали.
* Презадовољна сам семинаром и сматрам да ћу од данас неке ствари посматрати „другим очима“.
* Све је било више него одлично. Још само да добијемо и неки писани материјал након семинара у којем је све ово наведено.
* Семинар је веома повезан са потребама праксе- КОНКТЕРАН.
* Семинар је понудио баш оно што нам је требало.
* Одличан семинар, веома користан и занимљив.
* Изузетно користан семинар. Хвала вам!
* Хвала вам, посебно за ангажовање проф. Голубовић.
* Добро организован семинар, предавачи изузетни. Све за пет!
* Ово је фантанстично! Замисли да сам отишао у пензију, а да све ово нисам чуо и спознао.
* Никад нисам био на сличном семинару. Све је јасно, конктерно и употребљиво, нема ништа сувишно.
* “Кофер утисака и сазнања је пунији од мојих очекивања, хвала вам.“
* Као што се види из наведених оцјена, сматрам да је семинар одлично утицао на све наставнике и да ће значајно побољшати наш рад.
* Атмосфера је била пријатна, а предавања веома конструктивна.

Поред наведеног, већина учесника је изразила потребу за што чешћим организовањем оваквих семинара, јер их процијењују изузетно важним и корисним за наставну праксу.

Као актуелне теме предлажу: Иновативни приступи реализацији васпитно-образовног рада; Модерни приступи у поучавању и учењу; Оцјењивање ученика; Сарадња са породицом и сл.

**Конференција „Инклузивно образовање- примјери добре праксе“**

Као завршна пројектна активност, одржана је Конференција **„Инклузивно образовање - примјери добре праксе“**, 19.03.2016. године, у Бањалуци (у Хотелу „Босна“).

Представници двадесет школа које су биле укључене у обуку (15 основних и пет средњих) презентовало је примјере добре инклузивне праксе.

Конференцији је присуствовало 39 наставника и стручних сарадника (по два представника из школе), те три дефектолога који су ангажовани као чланови мобилних тимова у основним и средњим школама, два демонстратора (психолог и учитељ из једне бањалучке основне школе који су, такође, представили примјер добре инклузивне праксе) и гости (представници Министарства просвете и културе).

Конференција је реализована према договореном програму.

 

Износећи властите примјере добре праксе и позитивног искуства учесници су нудили могуће одговоре и рјешења за бројна питања и дилеме везане за инклузивно образовање. Након сваке презентације слиједили су коментари модератора и учесника, те кратка дискусија и додатна појашњења, извођени су закључци, што су учесници Конференције прихватили с одобравањем. У складу с тим, Конференција је реализована уз максимално учешће и ангажовање свих учесника. Реализација је протекла у пријатној и угодној радној атмосфери.

Попуњавајући евалуационе упитнике, учесници су истакли да је овакав начин рада практичан и од велике користи за њихов професионални развој. Према њиховој оцјени, конференција је у потпуности остварила свој циљ.

Закључци Конференције

1. За успјешно школовање ученика са сметњама у развоју по принципима инклузивног образовања неопходно је константно јачати тимски рад и сарадњу кроз:
* одговорност и активност тима на нивоу школе: наставници, чланови стручне службе, директор;
* сарадњу са родитељима ученика са сметњама у развоју;
* сарадњу са институцијама у локалној заједници: домови здравља, центар за социјални рад, центри за ментално здравље, дневни центри, удружења грађана...
1. Укључивањем ученика са сметњама у развоју у редован систем образовања, уз адекватну подршку која им се пружа, на најбољи начин промовишемо социјалну инклузију, поштовање дјечијих права и дајемо допринос разбијању предрасуда и напуштању стереотипа у вези са особама са ивалидитетом и ометеностима;
2. Размотрити могућност да се и убудуће организују овакве конференције, тј. могућност да учесници размјењују своја искустава, јер се показало као добар вид стручног усавршавања;
3. Размотрити могућност да се креира веб портал на којем би школе могле да износе и размјењују своја искуства и примјере.

Цјелокупни пројекат *Инклузивно образовање - стручно усавршавање наставника на подручју Бијељине, Градишке, Дервенте и Фоче,*  наишао је на изузетно одобравање и прихватање од стране школа чији представници су били укључени у обуке, али и цјелокупне просвјетне јавности. Као један од резултата пројекта може се сматрати и другачији (непосреднији и отворенији) начин комуницирања и заједничког дјеловања са колегама из школа које су биле укључене у Пројекат. Такође, наставници су знатно сигурнији у свакодневној пракси и у планирању и организацији наставе која је примјерена могућностима ученика, више сами истражују и изучавају литертуру која се односи на одређене сметње и ометености, свјеснији су значаја тимског рада и заједничког, усаглашеног дјеловања у школи, те сваку прилику користе да промовишу такав рад. Такође, повећали су и разумијевање значаја адекватне сарадње са институцијама у локалној заједници које су од значаја за образовање (дом здравља, центар за социјали рад и др.).

С обзиром да нам се школе које су биле укључене у Пројекат често јављају са информацијама о ономе што раде или су урадили, са идејама шта би могло, закључили смо да су их семинари, осим што су унаприједили њихове професионалне компетенције, потакли на нове и иновативније професионалне изазове. Оваква ситуација ће сигурно допринијети унапређењу квалитета васпитно-образовног рада и довести до позитивних промјена у наставној пракси, јер наставник је ипак „кључ рјешења свих питања у образовању“.

1. На подручју регије Бирач семинару је присуствовало 25 наставника из седам средњих школа (СШЦ „Братунац“; СШЦ „Милорад Влачић“Власеница; Гимназија и средња стручна школа “Петар Кочић“ и Технички школски центар „Зворник“ из Зворника; СШЦ “Милутин Миланковић“ Милићи; СШ „Петар II Петровић Његош“ Шековићи и СШЦ „Сребреница“ из Сребренице, као и 51 наставник из 13 основних школа („Вук Караџић“ и „Петар Кочић“ Кравица из Братунца; „Вук Караџић“ Власеница; школе „Свети Сава“, „Петар Кочић“ Козлук, „Никола Тесла“ Пилица, „Вук Караџић“ Роћевић, „Десанка Максимовић“ Челопек и „Јован Цвијић“ Дрињача, из општине Зворник; „Алекса Јакшић“ Милићи; „Јован Дучић“ Шековићи; „Коста Тодоровић“ Скелани; „Алекса Шантић“ Осмаци).

Семинари су реализоване у периоду од 25. до 27. марта 2015. године и то:

 Средња школа: 25. мартa 2015. године

 Основна школа: Група 1 – 26. и 27. марта 2015. године

 Група 2 – 26. и 27. марта 2015. године

Двије групе учесника из основне школе су радиле паралелно, а предавачи су се ротирали, јер је то омогућавао програм семиинара.

. [↑](#footnote-ref-1)
2. Семинар у Фочи је реализован у просторијама Мотела „Бриони“; у Бијељина у простору Етно села „Станишићи“; у Дервенти у Хотелу „Бисер“; у Градишци у простору Мотела „Такси –бар“. [↑](#footnote-ref-2)